เอดีบีพร้อมจัดเงินกู้ให้ไทย
รองฯ โต้ง การันตี &#8220;เอดีบี&#8221; พร้อมหนุนเงินกู้ลงทุนโครงการป้องกันน้ำท่วม ซัดสภาหอการค้าฯ คิดให้ดีค้านลดภาษี 23%
30 ต.ค. 2565

รองฯ โต้ง การันตี “เอดีบี” พร้อมหนุนเงินกู้ลงทุนโครงการป้องกันน้ำท่วม ซัดสภาหอการค้าฯ คิดให้ดีค้านลดภาษี 23%
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เปิดเผยว่า ได้หารือกับนายเคร็ก สตีฟเฟนเซน คันทรี ไดเรกเตอร์ ธนาคารพัฒนาเอเชีย (เอดีบี) โดยนายสตีฟเฟนเซนระบุว่า เอดีบีพร้อมให้คำแนะนำทางเทคนิคให้กับไทยในการป้องกันปัญหาน้ำท่วมระยะยาว และจัดวงเงินกู้ระยะยาวเพื่อลงทุนโครงการต่างๆ หากไทยมีความจำเป็น
นายกิตติรัตน์ กล่าวอีกว่า แผนปรับปรุงประเทศภายใต้แนวคิดนิวไทยแลนด์เป็นสิ่งที่ต้องเร่งดำเนินการ ซึ่ง น.ส.ยิ่งลักษณ์ ชินวัตร นายกรัฐมนตรี จะเชิญผู้เชี่ยวชาญจากต่างประเทศที่มีความรู้ความสามารถมาร่วมงาน พร้อมทั้งให้คำแนะนำว่าจะลงทุนโครงการใดบ้าง ใช้เงินลงทุนเท่าใด และมั่นใจว่าจะไม่เกิดความรั่วไหล
“ทุกฝ่ายจะต้องเข้ามามีส่วนร่วมไม่ว่าจะเป็นเอกชน องค์กรกลางที่น่าเชื่อถือ บริษัทก่อสร้างที่มีความเชี่ยวชาญจากต่างประเทศและมีชื่อเสียงในการแก้ปัญหาน้ำ เช่น เนเธอร์แลนด์ หรือจีน เกาหลี ญี่ปุ่น ที่เก่งเรื่องสร้างเขื่อน เราจะฟังทุกฝ่าย ส่วนเงินจะกู้เท่าไร ต้องรอเห็นแผน เห็นคนก่อน แล้วค่อยว่ากัน” นายกิตติรัตน์ กล่าว
นายกิตติรัตน์ ระบุกรณีที่ภาคเอกชนเสนอให้รัฐบาลคงอัตราภาษีนิติบุคคลไว้ที่ 30% จากเดิมที่กำหนดให้ลดภาษีนิติบุคคลเหลือ 23% ในปี 2555 เพื่อนำเงินมาช่วยเหลือผู้ประกอบการเอสเอ็มอีว่า เท่าที่ทราบข้อเสนอดังกล่าวมาจากสภาหอการค้าแห่งประเทศไทยเท่านั้น ไม่ใช่เป็นมติของคณะกรรมการร่วม 3 สถาบันภาคเอกชน
“ผมไม่ทราบว่าสภาหอการค้าฯ ได้หารือเรื่องนี้กับสภาอุตสาหกรรมแห่งประเทศไทยแล้วหรือยัง เพราะหากมีการกันเงินภาษีตรงนี้มาช่วยเหลือเอสเอ็มอีจะเป็นเงินแค่ 89 หมื่นล้านบาทเท่านั้น ขณะที่รัฐบาลมีมาตรการช่วยเหลือเอสเอ็มอีเป็นมูลค่าหลายแสนล้านบาท จึงอยากให้สภาหอการค้าฯ คิดเรื่องนี้ให้รอบคอบ” นายกิตติรัตน์ กล่าว